สถานการณ์หมอกควันภาคเหนือหลายจังหวัดเกินเกณฑ์มาตรฐาน แต่ดีขึ้นเล็กน้อยจากเมื่อวานนี้ พร้อม คุมเข้มมาตรการห้ามเผาเด็ดขาด
สถานการณ์หมอกควันภาคเหนือหลายจังหวัดเกินเกณฑ์มาตรฐาน แต่ดีขึ้นเล็กน้อยจากเมื่อวานนี้ พร้อม คุมเข้มมาตรการห้ามเผาเด็ดขาดสถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่ภาคเหนือ 9 จังหวัดวันนี้ (2 มี.ค.62) ภาพรวมคุณภาพอากาศอยู่ในระดับดีถึงเริ่มมีผลกระทบต่อสุขภาพ (สีส้ม) โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 31 - 79 ไมโครกรัมต่อลูกบาศก์เมตร ภาพรวมดีขึ้นเล็กน้อยจากเมื่อวานนี้ (1 มี.ค.62) เกินมาตรฐานบริเวณ ต.พระบาท อ.เมือง จ.ลำปาง , ต.เวียงพางคำ อ.แม่สาย จ.เชียงราย , ต.ช้างเผือก อ.เมือง จ.เชียงใหม่ และ ต.จองคำ อ.เมือง จ.แม่ฮ่องสอนส่วนปริมาณฝุ่นละอองขนาดไม่เกิน 10 ไมครอน (PM10) ทุกจังหวัดอยู่ในเกณฑ์ดียังไม่เกินค่ามาตรฐานกำหนดไว้ไม่เกิน 120 ไมโครกรัมต่อลูกบาศก์เมตร สาเหตุจากประชาชนลักลอบเผาเพื่อล่าสัตว์ หาของป่า และการเตรียมพื้นที่เกษตร เนื่องจากหลายพื้นที่สภาพอากาศลมสงบและอากาศร้อนในตอนกลางวัน ทั้งนี้ คพ. ขอให้ทุกจังหวัดเฝ้าระวังและดับไฟอย่างเข้มงวด เนื่องจากมีจุดความร้อนกระจายอยู่หลายจังหวัด ควบคู่กับ ชี้แจงทำความเข้าใจกับประชาชนเกี่ยวกับสถานการณ์และการปฏิบัติตนเองที่ถูกต้อง เพื่อลดผลกระทบต่อสุขภาพและขอความร่วมมืองดการเผาป่าและเศษวัสดุการเกษตรอย่างเคร่งครัดทั้งนี้ ประชาชนทั่วไป สามารถทำกิจกรรมกลางแจ้งได้ตามปกติ ยกเว้นกลุ่มเสี่ยงควรเฝ้าระวังสุขภาพ หากมีอาการไอ หายใจลำบาก ระคายเคืองตา ควรลดระยะเวลาการทำกิจกรรมกลางแจ้ง โดยเฉพาะเด็ก คนชรา หญิงมีครรภ์ และผู้ป่วยที่มีโรคประจำตัวในกลุ่มโรคทางเดินหายใจ และโรคหัวใจและหลอดเลือดสำหรับประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai ตลอด 24 ชั่วโมง